У Вікіпедыі ёсць артыкулы пра іншых асоб з прозвішчам Журавель.
**Уладзімір Журавель** (9 чэрвеня 1971, Сяміпалацінск, Казахская ССР — 18 лістапада 2018, Мінск) — беларускі футбаліст (гуляў на пазіцыі абаронцы), а потым трэнер.

Кар’ера
-------

### Ігравая

Доўгі час выступаў за мінскае «Дынама», з якім 6 разоў выйграваў чэмпіянат Беларусі. У канцы 1995 года выехаў у Ізраіль на запрашэнне іерусалімскага клуба «Хапаэль», за які, аднак, выступаў менш як 4 месяцы. Гуляў таксама ў расійскіх клубах. У 2003 годзе вярнуўся ў Беларусь, выступаў за «Дарыду» і жодзінскае «Тарпеда», у складзе якога і завяршыў кар’еру ў 2005 годзе.

У 1993—1997 гадах выступаў за нацыянальную зборную Беларусі.

### Трэнерская

У 2005 годзе пачаў трэнерскую кар’еру ў жодзінскім «Тарпеда». У другой палове сезону 2006 выконваў абавязкі галоўнага трэнера жодзінцаў.

У пачатку 2010 года новы галоўны трэнер салігорскага «Шахцёра» Эдуард Малафееў запрасіў Жураўля ў клуб на месца свайго асістэнта. Крыху пазней, у маі 2010 года, у сувязі з хваробай Малафеева Журавель быў прызначаны выканаўцам абавязкаў, а потым і галоўным трэнерам «Шахцёра». Чатыры разы запар (2010—2013) прывёў каманду да срэбраных медалёў, але толькі ў сезоне 2013 здолеў стварыць канкурэнцыю барысаўскаму БАТЭ ў барацьбе за залатыя медалі. Горш атрымалася выступленне ў Лізе Еўропы — тройчы «Шахцёр» не здолеў прайсці другі кваліфікацыйны раўнд.

У снежні 2013 года, пасля апошняга матчу чэмпіянату, пакінуў пасаду галоўнага трэнера «Шахцёра». У канцы таго ж месяца быў прызначаны новым галоўным трэнерам мінскага «Дынама». З дынамаўцамі здолеў дабіцца значных поспехаў: клуб доўгі час трымаў барацьбу з барысаўскім БАТЭ за чэмпіёнства, але ў выніку атрымаў срэбраныя ўзнагароды (якія для Жураўля сталі пятымі запар). Таксама пад кіраўніцтвам Жураўля «Дынама» ўпершыню ў гісторыі прабілася ў групавы этап Лігі Еўропы. Тым не менш, у снежні 2014 года Журавель пакінуў пасаду галоўнага трэнера.

У студзені 2015 года стаў асістэнтам новага галоўнага трэнера малдаўскай «Дачыі» Алега Кубарава, з якім некалі працаваў у жодзінскім «Тарпеда». Ужо ў сакавіку 2015 года разам з Кубаравым пакінуў «Дачыю».

У снежні 2015 года быў прызначаны галоўным трэнерам «Гомеля». У сезоне 2016 прывёў гомельскі клуб да перамогі ў Першай лізе. У снежні 2016 года было абвешчана, што Журавель падпісаў кантракт з брэсцкім «Дынама». Пачатак сезону 2017 у чэмпіянаце атрымаўся для брэстчан няўдалым, аднак каманда здолела выйграць Кубак Беларусі. Паспяхова праведзеная другая палова сезону дазволіла «Дынама» заняць чацвёртае месца ў чэмпіянаце краіны, якое стала для клуба найлепшым з 1992 года. Тым не менш, у снежні 2017 года Журавель па пагадненні бакоў разарваў кантракт з «Дынама».

У студзені 2018 года стаў галоўным трэнерам казахстанскага клуба «Шахцёр» з Караганды. Пакінуў каманду ў ліпені таго ж года па пагадненні бакоў.

Памёр 18 лістапада 2018 года пасля працяглай хваробы.

Меў трэнерскую ліцэнзію катэгорыі «Pro».

Дасягненні
----------

### Ігравыя

* Сцяг Беларусі 01Чэмпіён Чэмпіён Беларусі (6): 1992, 1992/93, 1993/94, 1994/95, 1995, 1997
* Сцяг Беларусі 02Сярэбраны прызёр Срэбраны прызёр чэмпіянату Беларусі: 1996
* Сцяг Беларусі Уладальнік Кубка Беларусі (2): 1992, 1994

### Трэнерскія

* Сцяг Беларусі 02Сярэбраны прызёр Срэбраны прызёр чэмпіянату Беларусі (5): 2010, 2011, 2012, 2013, 2014
* Сцяг Беларусі Уладальнік Кубка Беларусі: 2017
* Сцяг Беларусі Пераможца Першай лігі чэмпіянату Беларусі: 2016

Зноскі
------

1. ↑  Vladimir Zhuravel // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑  Uladzimir Zhuravel // FBref.com<a href='https://wikidata.org/wiki/Track:Q56239490'></a>
3. ↑
4. ↑  Владимир Журавель возглавил минское «Динамо»
5. ↑  Минское «Динамо» не продлило соглашение с Владимиром Журавлем
6. ↑  Олег Кубарев официально возглавил «Дачию». Владимир Журавель и Эдуард Тучинский вошли в тренерский штаб
7. ↑  Олег Кубарев, спустя месяц после назначения, расторг контракт с молдавской «Дачией»
8. ↑  Владимир Журавель возглавил «Гомель»
9. ↑  Владимир Журавель возглавил брестское «Динамо»
10. ↑  Брестское «Динамо» официально сообщило о расставании с Владимиром Журавелем
11. ↑  Владимир Журавель возглавил карагандинский «Шахтер»
12. ↑  Владимир Журавель покинул пост наставника карагандинского "Шахтера"
13. ↑  Умер Владимир Журавель

Спасылкі
--------

* Профіль на сайце *pressball.by*  (руск.)
* 

* Профіль на сайце *transfermarkt.com* (англ.)

* Статыстыка на сайце *National Football Teams* (англ.)

* Статыстыка на сайце *FIFA* (англ.)